Tok ri Jesús xtaneꞌ chubixic ri chꞌabel reꞌ,
(xutzꞌom,
xuchop) chic e bey richin nijote-e pa tinamit Jerusalem,
y ja rijaꞌ kꞌaxnak-e chiquivech ri ebenak riqꞌuin.
Jacꞌa tok nakaj chic cꞌo-vi-apu chique ri caꞌiꞌ aldea Betfagé y Betania ri achique lugar cꞌo-vi ri juyuꞌ rubinan Olivos,
ri Jesús xerutak-apu caꞌiꞌ ru-discípulos chiriꞌ,
y quireꞌ xuꞌij-e chique:
Quixbin-apu chupan la aldea laꞌ,
y xa can xe xquixoc-apu,
chiriꞌ nivil jun alaj burro ximil,
ri cꞌa man jani (tichꞌoqueꞌ,
titzꞌuyeꞌ) jun vinak chirij.
Tisolo-pe y ticꞌama-pe chuve.
Si cꞌo jun xtiꞌin-pe chive chi achique roma nisol-pe ri alaj burro,
rix quireꞌ tiꞌij che:
Nicꞌatzin che ri Ajaf,
quixchaꞌ can.
Xebe cꞌa ri caꞌiꞌ discípulos ri xetak-e,
y can xquil-vi ri achel bin-e chique roma ri Jesús.
Ja niquisol ri alaj burro chiriꞌ,
tok ri erajaf xquiꞌij-pe:
¿Achique roma nisol ri chꞌuti avaj?
xecha-pe.
Y rijeꞌ xquiꞌij-apu:
Roma ri Ajaf nicꞌatzin che,
xechaꞌ.
Jacꞌariꞌ xquiqꞌuen-pe ri chꞌuti avaj che ri Jesús.
Tok quiyoꞌon chic e jujun quitziak chirij ri alaj burro,
xquiya-e ri Jesús chirij.
Jacꞌa ri vinak niquiriqꞌuila-ka jujun quitziak pa rubey ri Jesús,
y quiriꞌ niquibanalaꞌ ebenak.
Tok nakaj chic ecꞌo-vi che ri xulan ruvech bey richin ri juyuꞌ Olivos,
conojel tzekleꞌey richin ri Jesús jani na yequicot xetiquer-pe chi riqꞌuin cuchukꞌaꞌ niquiyaꞌ rukꞌij ri Dios roma ronojel ri nimalaj tak milagros ri quitzꞌeton riqꞌuin ri Jesús.
Rijeꞌ niquibilaꞌ:
¡Nimalaj favor cꞌo pa ruviꞌ ri Rey re petenak pa rubiꞌ ri Ajaf.
Chilaꞌ chicaj chojmirisan chic ri uxlanen richin ri kánima.
Y nimalaj rukꞌij nucꞌul ri Dios chiriꞌ!
yechaꞌ.
Chiquicojol ri ebenak chirij ri Jesús,
ecꞌo jujun achiꞌaꞌ fariseos ri quireꞌ xquiꞌij-apu che:
Tijonel,
taꞌij chique la tzekleꞌey avichin chi quetane-ka,
xecha-apu che.
Jacꞌa ri Jesús xuꞌij chique:
Si rijeꞌ yetane-ka,
xa ja ri abaj xquechꞌo-pe richin niquiyaꞌ nukꞌij,
xchaꞌ.
Y tok ri Jesús cꞌo chic apu nakaj che ri tinamit Jerusalem,
xrokꞌej ruvech tok xutzꞌet,
y xuꞌij:
¡Oh aj-Jerusalem!
Ja jun ta cꞌa rix,
masque cꞌa ja ta ri kꞌij reꞌ nivetemaj achique nuqꞌuen-pe pan ivánima ri uxlanen ruchojmirisan ri Dios chiꞌicojol riqꞌuin rijaꞌ.
Pero vacami xa evan chivech.
Roma xa xqueꞌuka kꞌij cꞌayef pan iviꞌ,
tok ri vinak coyoval chive xtiquitzꞌapij rij ri itinamit riqꞌuin jun chic muro,
y xa xquixquiyaꞌ pa nicꞌaj.
Xquixquilatzꞌatzꞌej richin manak chic cheꞌel xquixenimaj-e.
(Xtiquivulaj,
xtiquivulij) ri itinamit,
y ja jun rix xquixquitorij pan ulef.
Man jun abaj xtiquiyaꞌ can pa ruviꞌ jun chic abaj.
Quiriꞌ xtibanataj iviqꞌuin roma man xijoꞌ ta xivetemaj chi ja ri Dios ri xuka yan iviqꞌuin chiꞌitoꞌic,
xchaꞌ.